钦定古今图书集成/明伦汇编/氏族典/第250卷 > 张钦
## 钦定古今图书集成/明伦汇编/氏族典/第250卷 > 张钦

按《明外史张钦传》：“钦字敬之，顺天通州人。正德六年
进士。由行人授御史，巡视居庸诸关。十三年七月，帝
从幸臣江彬言，将出关，幸宣府。钦上疏谏，不报。八月
朔，帝遂微行至昌平，传报出关甚急，钦命指挥孙玺
闭关纳门，钥藏之，负敕印手剑，坐关门下，曰：‘敢言开
关者斩’！夜草疏奏，未达，使者复来，钦拔剑叱之，使者”
惧而返，帝大怒。会梁储、蒋冕等请帝归京师，帝徘徊
未决，而钦疏亦至。帝不得已，乃自昌平还。于是京师
遂传《张御史闭关三疏》云。世宗嗣位，出为汉中知府，
累官太仆卿。嘉靖十七年，以右副都御史巡抚四川，
召为工部左侍郎，被论罢。钦初姓李，既通显，始复其
姓。事父母孝，有不悦，长跪请，至解乃已。